
Betegtájékoztató: Információk a beteg számára
Co-Perineva 4 mg/1,25 mg tabletta

perindopril-terc-butil-amin/indapamid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.
Milyen típusú gyógyszer a Co-Perineva tabletta és milyen betegségek esetén alkalmazható?

2.
Tudnivalók a Co-Perineva tabletta szedése előtt

3.
Hogyan kell szedni a Co-Perineva tablettát?

4.
Lehetséges mellékhatások

5.
Hogyan kell a Co-Perineva tablettát tárolni?

6.
A csomagolás tartalma és egyéb információk
1.
Milyen típusú gyógyszer a Co-Perineva tabletta és milyen betegségek esetén alkalmazható?
Milyen típusú gyógyszer a Co-Perineva tabletta?
A Co-Perineva tabletta kétféle hatóanyagot, perindoprilt és indapamidot tartalmaz. A Co-Perineva vérnyomáscsökkentő gyógyszer, amit a magasvérnyomás betegség (hipertónia) kezelésére alkalmaznak.
Milyen betegségek esetén alkalmazható a Co-Perineva tabletta?
A perindopril az úgynevezett angiotenzin-konvertáló enzim-gátlók (ACE-gátlók) csoportjába tartozik. Ezek úgy hatnak, hogy a vérerek kitágításával megkönnyítik a szív számára, hogy a vért átpumpálja rajtuk. Az indapamid vízhajtó. A vízhajtók fokozzák a vesék vizeletkiválasztását. Azonban az indapamid különbözik a többi vízhajtótól, mert csak kis mértékben növeli a kiválasztott vizelet mennyiségét. Mindkét hatóanyag csökkenti a vérnyomást, és ezáltal együttműködnek az Ön vérnyomásának szabályozásában.
2.
Tudnivalók a Co-Perineva tabletta szedése előtt
Ne szedje a Co-Perineva tablettát:
· ha allergiás a perindoprilra vagy bármely más ACE-gátlóra, az indapamidra vagy bármilyen szulfonamid típusú szerre vagy a gyógyszer (6. pontban felsorolt) egyéb összetevőjére,
· ha korábbi ACE-gátló kezelés kapcsán már előfordultak Önnél a következő tünetek: ziháló légzés, az arc vagy a nyelv duzzanata, intenzív viszketés, súlyos bőrkiütések, vagy ha bármilyen más körülmények között Önnek vagy valamelyik családtagjának voltak már hasonló (angioödémának nevezett) tünetei,
· ha súlyos májbetegsége van, vagy egy hepatikus enkefalopátiának nevezett állapot áll fenn Önnél, (ami egy degeneratív jellegű agyi betegség),
· ha súlyos vesebetegségben szenved, melyben a vese vérellátása csökkent (veseartéria-szűkület),
· ha Ön dialízis kezelés alatt áll, vagy bármilyen vérszűrő kezelést kap. Az alkalmazott berendezéstől függően a Co-Perineva 4 mg/1,25 mg tabletta nem biztos, hogy megfelelő Önnek,
· ha az Ön vérében alacsony vagy magas a káliumszint,
· ha Önnél felmerül, hogy kezeletlen dekompenzált szívelégtelensége van (ennek tünetei lehetnek súlyos vizenyő-képződés vagy nehézlégzés),
· ha Ön több mint 3 hónapja terhes (azonban a terhesség korai szakaszában sem ajánlott szedni a Co-Perineva tablettát – lásd a „Terhesség” című részt),
· ha cukorbetegségben szenved vagy károsodott a veseműködése és aliszkirén hatóanyag tartalmú vérnyomáscsökkentő gyógyszert kap,

· ha Ön szakubitril/valzartán-t (a krónikus szívelégtelenség kezelésére felnőtteknél alkalmazott gyógyszert) szed vagy szedett, mivel ilyenkor fokozott a kockázata az angioödéma (hirtelen fellépő duzzanat a bőr alatt, olyan területen, mint például a torok) kialakulásának.

Figyelmeztetések és óvintézkedések

A Co-Perineva tabletta szedése előtt beszéljen kezelőorvosával vagy gyógyszerészével:

· ha Önnek aortasztenózisa (a szívből kivezető főverőér szűkülete) vagy hipertrófiás kardiomiopátiája (szívizombetegség) vagy veseartéria-szűkülete van (szűkület a vesét vérrel ellátó verőéren),
· ha Önnek szívelégtelensége vagy bármilyen más szívproblémája van,

· ha bármilyen veseproblémája van, vagy művese (dialízis) kezelést kap,

· ha kórosan magas az aldoszteron nevű hormon szintje a vérében (primer aldoszteronizmus),
· ha májproblémái vannak,
· ha Ön olyan kollagén-betegségben (egyfajta bőrbetegség) szenved, mint a szisztémás lupusz eritematózusz vagy a szkleroderma,
· ha Önnek ateroszklerózisa (érelmeszesedése) van,
· ha hiperparatireózisban (a mellékpajzsmirigy túlműködése) szenved,
· ha köszvénye van,
· ha cukorbeteg,
· ha sószegény diétát tart, vagy káliumtartalmú sópótlókat szed,
· ha lítiumot vagy káliummegtakarító vízhajtót (spironolakton, triamteren) szed, mivel a Co‑Perineva tablettával történő egyidejű alkalmazásukat el kell kerülni (lásd „Egyéb gyógyszerek és a Co-Perineva tabletta” pont).
· ha Ön idős,

· ha Önnek már volt fényérzékenységi reakciója,

· ha Önnek súlyos allergiás reakciója van, amely az arc, ajak, szájüreg, nyelv vagy torok duzzanatával jár, és nyelési vagy légzési nehézséget okozhat (angioödéma). Ez a kezelés alatt bármikor előfordulhat. Ha ezeket a tüneteket észleli, hagyja abba a gyógyszer alkalmazását, és azonnal forduljon orvoshoz.
· ha Ön a következő, magas vérnyomás kezelésére szolgáló gyógyszerek bármelyikét szedi:

-
angiotenzin II-receptor-blokkoló (ARB) (zartánok néven is ismertek – például valzartán, telmizartán, irbezartán), különösen akkor, ha cukorbetegséggel összefüggő vesebetegségben szenved.

-
aliszkirén.
Kezelőorvosa rendszeresen ellenőrizheti az Ön veseműködését, vérnyomását és az elektrolitszinteket (például kálium) a vérben.

Lásd még a „Ne szedje a Co-Perineva tablettát” pontban szereplő információkat.
· ha Ön fekete származású, mivel ebben az esetben az angioödéma kockázata fokozottabb, és ez a gyógyszer a fehérbőrű betegekhez viszonyítva kevésbé hatásosan csökkentheti az Ön vérnyomását,

· ha Ön hemodializált beteg, akit úgynevezett nagy átáramlású membránok alkalmazásával dializálnak,
· ha Ön az alábbi gyógyszerek bármelyikét szedi, az angioödéma (a bőr alatti területen, mint például a torokban, hirtelen fellépő duzzanat) kockázata Önnél megemelkedett:

-
racekadotril (a hasmenés kezelésére szolgáló gyógyszer),
-
szirolimusz, everolimusz, temszirolimusz és egyéb, úgynevezett mTOR- inhibitorok osztályába tartozó gyógyszerek (szervátültetés során a beültetett szervek kilökődésének megakadályozására szolgáló, valamint daganatok kezelésére alkalmazott gyógyszerek),

-
linagliptin, szaxagliptin, szitagliptin, vildagliptin és más, a gliptinek (a cukorbetegség kezelésére alkalmazott gyógyszerek) csoportjába tartozó gyógyszerek.

Angioödéma

Angioödéma (egy súlyos allergiás reakció, amely az arc, ajak, nyelv vagy torok duzzanatával jár és nyelési vagy légzési nehézséget okoz) előfordulását jelentették ACE-gátlóval (beleértve a Co-Perineva 4 mg/1,25 mg tablettát) kezelt betegek esetében. Ez a kezelés során bármikor előfordulhat. Ha ilyen tüneteket észlel, hagyja abba a gyógyszer alkalmazását és azonnal forduljon orvoshoz (lásd 4. pont).
Feltétlenül közölje kezelőorvosával, ha úgy gondolja, hogy terhes, vagy teherbe eshet. A Co-Perineva szedése a korai terhesség időszakában nem ajánlott. Nem szabad szedni a gyógyszert, ha több mint 3 hónapja terhes, mivel súlyos károkat okozhat a magzatnak, ha a terhességnek ebben a szakaszában szedi (lásd a „Terhesség és szoptatás” című részt).
Ha Ön a Co-Perineva tablettát szedi, tájékoztatnia kell kezelőorvosát vagy az egészségügyi személyzetet,
· ha Önt altatni vagy operálni fogják,
· ha Önnek mostanában hasmenése volt vagy hányt, vagy ki van száradva,
· ha Önnek dialízis kezelése vagy LDL aferezis kezelése lesz (ez a koleszterinnek egy gép segítségével történő eltávolítása a vérből),
· ha Önnek deszenzibilizáló kezelése lesz, azért hogy csökkentsék a méh- vagy darázscsípésre adott allergiás reakcióját,
· ha Önnek olyan vizsgálata lesz, melyhez jódtartalmú kontrasztanyag injekciójára van szükség (olyan anyag, ami a röntgenvizsgálat során láthatóvá teszi a vesét vagy a gyomrot).
· ha Ön látásromlást vagy szemfájdalmat tapasztal. Ezek a tünetek a szem érhártyáján belüli

folyadékfelhalmozódásra (koroideális effúzió vagy folyadékgyülem) vagy a szembelnyomás emelkedésére utalhatnak és a Co-Perineva 4 mg/1,25 mg tabletta bevételét követően órákon-heteken belül jelentkezhetnek. Kezelés hiányában ez végleges látásvesztéshez vezethet. Ezek kialakulásának kockázata fokozott lehet Önnél, ha korábban már volt penicillin- vagy szulfonamid-allergiája. Ebben az esetben hagyja abba a Co-Perineva 4 mg/1,25 mg tabletta alkalmazását és forduljon orvoshoz.
A sportolóknak fontos tudniuk, hogy a Co-Perineva tabletta olyan hatóanyagot (indapamid) tartalmaz, ami doppingvizsgálat során pozitív reakciót okozhat.
Gyermekek és serdülők
A Co-Perineva tabletta szedése gyermekek és serdülők számára nem javasolt.
Egyéb gyógyszerek és a Co-Perineva tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

El kell kerülni a Co-Perineva tabletta egyidejű szedését az alábbi gyógyszerekkel:

· lítium (depresszió kezelésére alkalmazott gyógyszer),
· aliszkirén (magas vérnyomás kezelésére alkalmazott gyógyszer), ha Ön nem cukorbeteg vagy nincsenek veseproblémái,

· káliumpótlók (beleértve a sópótlókat), káliummegtakarító vízhajtók (spironolakton, triamteren), káliumsók, továbbá olyan gyógyszerek, amelyek megnövelhetik a szervezetben a kálium mennyiségét (például a heparin, ami a vérrögök kialakulásának megelőzésére szolgáló gyógyszer; a bakteriális fertőzések kezelésére alkalmazott trimetoprim és ko-trimoxazol, másnéven trimetoprim/szulfametoxazol, a ciklosporin, amely az átültetett szerv kilökődésének megakadályozására alkalmazott immunszuppresszív gyógyszer),

· esztramusztin (daganatok kezelésére alkalmazott gyógyszer),

· egyéb, a magas vérnyomás kezelésére szolgáló gyógyszerek: angiotenzin-konvertáló enzimgátlók és angiotenzin-receptor-blokkolók.
A Co-Perineva tablettával folytatott kezelést egyéb gyógyszerek befolyásolhatják. Feltétlenül tájékoztassa kezelőorvosát, ha az alábbi gyógyszerek bármelyikét szedi, mivel fokozott óvatosságra lehet szükség:

· a magas vérnyomás kezelésére szolgáló egyéb gyógyszerek, beleértve az angiotenzin II‑receptor-blokkolókat (ARB), az aliszkirént (lásd még a „Ne szedje a Co-Perineva tablettát” és a „Figyelmeztetések és óvintézkedések” pontok alatti információt) vagy a diuretikumokat (gyógyszerek, melyek megnövelik a vesében képződő vizelet mennyiségét),

· káliummegtakarító gyógyszerek, melyeket szívelégtelenség kezelésére alkalmaznak: eplerenon és spironolakton 12,5 mg és 50 mg közötti napi adagban,

· szakubitril/valzartán (tartós szívelégtelenség kezelésére szolgáló gyógyszerek). Lásd „Ne szedje a Co-Perineva tablettát” és a „Figyelmeztetések és óvintézkedések” című pontot.

· anesztetikumok (általános érzéstelenítők),
· prokainamid (amit szabálytalan szívverés kezelésére alkalmaznak),
· allopurinol (amit köszvény kezelésére alkalmaznak),
· terfenadin, asztemizol vagy mizolasztin (antihisztaminok szénanátha vagy allergia ellen),
· különféle betegségek – mint például súlyos asztma vagy reumás ízületi gyulladás – kezelésére alkalmazott kortikoszteroidok,
· az immunrendszer működését csökkentő gyógyszerek (immunszupresszánsok), melyeket autoimmun betegségek kezelésére, valamint szervátültetés után a beültetett szerv kilökődésének megelőzésére alkalmaznak (például ciklosporin, takrolimusz),
· rosszindulatú betegségek kezelésére szolgáló gyógyszerek,
· eritromicin injekció, moxifloxacin, sparfloxacin (antibiotikumok),
· halofantrin (a malária egyes típusainak kezelésére alkalmazzák),
· pentamidin (tüdőgyulladás kezelésére alkalmazzák),

· vinkamin (időskorúak tünetekkel járó kognitív zavarainak kezelésére alkalmazzák, beleértve a memóriazavarokat is),

· bepridil (angina pektorisz kezelésére alkalmazzák),

· egyes szívritmuszavarokban alkalmazott gyógyszerek (pl. kinidin, hidrokinidin, dizopiramid, amiodaron, szotalol, ibutilid, dofetilid, bretílium),
· ciszaprid, difemanil (gyomorproblémák és emésztési problémák kezelésére alkalmazzák),
· digoxin, vagy egyéb szívglikozidok (szívbetegségek kezelésére alkalmazzák),

· baklofén (az izommerevség kezelésére alkalmazzák, ami olyan betegségek esetén fordul elő, mint például a szklerózis multiplex),
· cukorbetegség kezelésére alkalmazott gyógyszerek, mint az inzulin, a metformin vagy a vildagliptin,

· kalcium és kalciumpótlók,

· bélfalizgató hatású hashajtók (például szenna),

· nem-szteroid gyulladáscsökkentők (például ibuprofén), vagy nagydózisú szalicilátok (például acetilszalicilsav),

· amfotericin B injekció (súlyos gombás fertőzések kezelésére alkalmazzák),

· bizonyos mentális betegségek, mint depresszió, szorongás, vagy skizofrénia kezelésére alkalmazott gyógyszerek (például triciklusos antidepresszánsok, neuroleptikumok (például amiszulpirid, szulpirid, szultoprid, tiaprid, haloperidol, droperidol),

· tetrakozaktid (a Crohn betegség kezelésére alkalmazzák),
· értágítók, beleértve a nitrátokat (a vérereket tágító gyógyszerek),

· arany injekció (sokízületi gyulladás kezelésére alkalmazzák).
· gyógyszerek, melyeket leggyakrabban a hasmenés kezelésére (racekadotril) alkalmaznak,
· gyógyszerek, melyek a szervátültetés során beültetett szervek kilökődésének megakadályozására szolgálnak (szirolimusz, everolimusz, temszirolimusz és egyéb, úgynevezett mTOR inhibitorok osztályába tartozó gyógyszerek). Lásd „Figyelmeztetések és óvintézkedések” szakasz.
· gyógyszerek, melyeket az alacsony vérnyomás, sokk vagy asztma kezelésére alkalmaznak (például efedrin, noradrenalin vagy adrenalin).
Lehet, hogy orvosának meg kell változtatnia a gyógyszerek adagját, és/vagy egyéb óvintézkedéseket tehet:

· ha Ön angiotenzin II-receptor blokkolót (ARB) vagy aliszkirént szed (lásd még a „Ne szedje a Co-Perineva tablettát” és a „Figyelmeztetések és óvintézkedések” pontok alatti információt).

A Co-Perineva tabletta egyidejű bevétele étellel és itallal
A Co-Perineva tablettát étkezés előtt javasolt bevenni.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség

Feltétlenül közölje kezelőorvosával, ha úgy gondolja, hogy terhes, vagy teherbe eshet. Az orvos azt fogja tanácsolni Önnek, hogy hagyja abba a gyógyszer szedését, mielőtt teherbe esik, vagy amint megtudja, hogy terhes és hogy a Co-Perineva helyett egy másik gyógyszert kezdjen el szedni. A Co‑Perineva szedése nem ajánlott a korai terhesség időszakában. Nem szabad szedni a Co-Perineva tablettát a 3. terhességi hónap után, mert súlyos károkat okozhat a magzatnak. 
Szoptatás

Közölje kezelőorvosával, amennyiben szoptat, vagy el szeretné kezdeni a szoptatást. A Co-Perineva tabletta szedése nem ajánlott szoptató anyák esetében. Amennyiben szoptatni szeretne, kezelőorvosa másik készítményt választhat az Ön számára.

A Co-Perineva tabletta hatásai a gépjárművezetéshez és a gépek kezeléséhez szükséges képességekre
A Co-Perineva tabletta általában nem befolyásolja hátrányosan a reakciókészséget, de a vérnyomás csökkenése miatt egyes betegeknél előfordulhatnak bizonyos reakciók, pl. szédülés vagy gyengeség. Ha ez érinti Önt, az hátrányosan befolyásolhatja a gépjárművezetéshez és a gépek kezeléséhez szükséges képességeit.

A Co-Perineva tabletta laktózt és nátriumot tartalmaz
Amennyiben kezelőorvosa már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.

3.
Hogyan kell szedni a Co-Perineva tablettát?
A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.
Az ajánlott adag napi egy tabletta.

A kezelőorvosa módosíthatja az adagot, ha Ön vesebetegségben szenved.
A tablettát reggel, étkezés előtt ajánlott bevenni.

A tablettát egy pohár vízzel nyelje le!

Ha az előírtnál több Co-Perineva tablettát vett be
Ha az előírtnál több Co-Perineva tablettát vett be, haladéktalanul keresse fel kezelőorvosát vagy a legközelebbi kórház sürgősségi osztályát.
A túladagolás legvalószínűbb tünete az alacsony vérnyomás.

Ha kifejezetten alacsony vérnyomás jelentkezik (tünetei lehetnek: hányinger, hányás, izomgörcsök, szédülés, álmosság, zavartság, a vesék által termelt vizelet mennyiségének megváltozása), segíthet, ha lefekszik, és a lábát felemeli.

Ha elfelejtette bevenni a Co-Perineva tablettát
Fontos, hogy minden nap bevegye a Co-Perineva tablettát, mert a rendszeres kezelés sokkal hatékonyabb. Ha elfelejtette bevenni a Co-Perineva tablettát, a következő adagot a szokott időben vegye be. Ne vegyen be kétszeres adagot a kihagyott adag pótlására.
Ha idő előtt abbahagyja a Co-Perineva tabletta szedését

Mivel a magasvérnyomás kezelése általában egész életen át tart, beszélje meg orvosával, mielőtt abbahagyná a gyógyszer szedését.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a gyógyszer szedését és azonnal lépjen kapcsolatba a kezelőorvosával, ha a következő olyan mellékhatások bármelyikét észleli, melyek akár súlyosak is lehetnek:

· súlyos szédülés vagy ájulás az alacsony vérnyomás miatt (Gyakori: 10 betegből legfeljebb 1-et érinthet);

· mellkasi szorító érzés, ziháló légzés, légszomj (bronchospazmus – Nem gyakori: 100 betegből legfeljebb 1-et érinthet);
· az arc, ajak, szájüreg, nyelv vagy torok duzzanata, légzési nehézség (angioödéma) (Lásd 2. pont – „Figyelmeztetések és óvintézkedések” szakaszt) (Nem gyakori: 100 betegből legfeljebb 1‑et érinthet);

· súlyos bőrreakciók, beleértve az olyan bőrkiütést, amely gyakran az arcon, karokon vagy lábakon megjelenő piros viszkető foltokkal kezdődik (eritéma multiforme) vagy intenzív bőrkiütés, csalánkiütés, a bőr kipirosodása testszerte, súlyos viszketés, a bőr felhólyagosodása, hámlása vagy duzzanata, nyálkahártyák gyulladása (Stevens–Jonhson-szindróma, toxikus epidermális nekrolízis) vagy egyéb allergiás reakciók (Nagyon ritka: 10 000 betegből legfeljebb 1-et érinthet);

· szív-és érrendszeri betegségek (szabálytalan szívverés, fizikai tevékenység által kiváltott mellkas-, állkapocs- vagy hátfájdalom (angina pektorisz), szívroham) (Nagyon ritka: 10 000 betegből legfeljebb 1-et érinthet);

· a karok és lábak gyengesége vagy beszédzavar. Ezek a szélütés (sztrók) jelei lehetnek (Nagyon ritka: 10 000 betegből legfeljebb 1-et érinthet);

· hasnyálmirigy-gyulladás, ami nagyfokú rosszulléttel járó súlyos hasi- és hátfájdalmat okozhat (Nagyon ritka: 10 000 betegből legfeljebb 1-et érinthet);

· a bőr vagy a szemfehérje sárgás elszíneződése (sárgaság). Ez májgyulladás (hepatitisz) jele lehet. (Nagyon ritka: 10 000 betegből legfeljebb 1-et érinthet);

· életet veszélyeztető szabálytalan szívverés (Gyakoriság nem ismert);

· májbetegség következtében kialakuló agyi károsodás (hepatikus enkefalopátia) (Gyakorisága nem ismert),

· izomgyengeség, izomgörcsök, izomérzékenység vagy izomfájdalom, különösen, ha rosszulléttel vagy lázzal együtt jelentkezik, amit a kóros izomlebomlás okozhat (Gyakorisága nem ismert).

Az alábbi mellékhatások fordulhatnak elő:
Gyakori mellékhatások (10 betegből legfeljebb 1-et érinthet):

· Túlérzékenységi reakciók, főleg bőrreakciók az allergiás és asztmás reakcióra hajlamos betegeknél, fejfájás, szédülés, forgó jellegű szédülés (vertigo), bizsergés vagy tűszúrás érzése, látászavarok, fülcsengés (zaj érzékelése a fülben), köhögés, légszomj, gyomor-bélrendszeri panaszok (émelygés, hányás, hasi fájdalom, ízérzészavar, emésztési zavar, hasmenés, székrekedés, kóros étvágytalanság, szájszárazság), allergiás tünetek (mint például bőrkiütés, viszketés), izomgörcsök, fáradtság érzés, a vér alacsony káliumszintje.

Nem gyakori mellékhatások (100 betegből legfeljebb 1-et érinthet):

· Hangulatváltozás, alvászavar, depresszió, apró tűszúrásszerű vérzések a bőrőn, hólyagos területek kialakulása, veseproblémák, impotencia (a merevedés elérésének vagy fenntartásának képtelensége), merevedési zavar, az eozinofilszám (egy fehérvérsejt típus) emelkedése, eltérések a laboratóriumi paraméterekben: magas káliumszint, amely a kezelés leállítását követően visszafordítható, alacsony nátriumszint a vérben, ami kiszáradáshoz és alacsony vérnyomáshoz vezethet, aluszékonyság, ájulás, szívdobogásérzés (palpitáció), gyors szívverés (tahikardia), nagyon alacsony vércukorszint (hipoglikémia), a vérerek gyulladása (vaszkulitisz), a bőr fokozott érzékenysége a napfényre (fényérzékenységi reakciók), csalánkiütés, ízületi fájdalom (arthralgia), izomfájdalom (mialgia), mellkasi fájdalom, rossz közérzet, perifériás ödéma, láz, a vér karbamidszintjének emelkedése, a vér kreatininszintjének emelkedése, elesés, verejtékezés.
· Ha szisztémás lupusz eritematózuszban (egyfajta kollagénbetegség) szenved, a betegség súlyosbodhat.
Ritka mellékhatások (1000 betegből legfeljebb 1-et érinthet):

· Pikkelysömör rosszabbodása; eltérések a laboratóriumi paraméterekben: megemelkedett májenzimszint, magas szérum bilirubinszint, magas szérum kalciumszint, a vér alacsony kloridszintje, a vér alacsony magnéziumszintje, fáradtság, csökkent vizeletürítés vagy a vizeletürítés megszűnése, kipirulás, akut veseelégtelenség,

· sötét színű vizelet, hányinger vagy hányás, izomgörcsök, zavartság és görcsrohamok. Ezek az úgynevezett nem megfelelő antidiuretikushormon-termelés szindróma (SIADH) tünetei lehetnek.

Nagyon ritka mellékhatások (10 000 betegből legfeljebb 1-et érinthet):

· Zavartság, eozinofil tüdőgyulladás (egy ritka tüdőgyulladás-fajta), orrnyálkahártya-gyulladás (orrdugulás vagy orrfolyás), a vér vizsgálati értékeink megváltozása, úgymint csökkent fehérvérsejt- és vörösvértestszám, csökkent hemoglobinszint és hematokritérték, csökkent vérlemezkeszám, kóros májfunkció.

Nem ismert gyakoriságú mellékhatások (a rendelkezésre álló adatokból a gyakoriság nem állapítható meg):

· kóros EKG-lelet, eltérések a laboratóriumi paraméterekben: magas húgysavszint, magas vércukorszint; rövidlátás (myopia), homályos látás, látáskárosodás, látásromlás vagy szemfájdalom a magas szembelnyomás miatt (a szem érhártyáján belüli folyadékfelhalmozódás [koroideális effúzió vagy folyadékgyülem] vagy akut zárt zugú zöldhályog lehetséges jelei).
· Az ujjak vagy lábujjak elszíneződése, zsibbadása és fájdalma (Raynaud-jelenség).

Előfordulhatnak a vérkép, a máj, a vese vagy a hasnyálmirigy, továbbá a laboratóriumi vizsgálatok (vérvizsgálatok) rendellenességei. Szükségessé válhat, hogy orvosa laboratóriumi vizsgálatokkal ellenőrizze az Ön állapotát.
Májelégtelenség (májproblémák) esetén fennáll a hepatikus enkefalopátia (az agy elfajulásos betegsége) jelentkezésének a kockázata.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Co-Perineva tablettát tárolni?
A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.
Legfeljebb 25 °C-on tárolandó.

A nedvességtől való védelem érdekében az eredeti csomagolásban tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Co-Perineva tabletta?

· A készítmény hatóanyagai a perindopril-terc-butil-amin és az indapamid. Minden tabletta 4 mg perindopril-terc-butil-amint (mely megfelel 3,34 mg perindoprilnak) és 1,25 mg indapamidot tartalmaz.
· Egyéb összetevők: kalcium-klorid-hexahidrát, laktóz-monohidrát, kroszpovidon, mikrokristályos cellulóz, nátrium-hidrogén-karbonát, víztartalmú, kolloid szilícium-dioxid, magnézium-sztearát. Lásd 2. pont „A Co-Perineva tabletta laktózt és nátriumot tartalmaz”.
Milyen a Co-Perineva tabletta külleme és mit tartalmaz a csomagolás?

Ez a gyógyszer fehér vagy csaknem fehér, kerek, metszett élű, mindkét oldalán enyhén domború felületű, az egyik oldalán bemetszéssel ellátott tabletta. A bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.
A tabletták 14 db, 20 db, 28 db, 30 db, 50 db, 56 db, 60 db, 90 db és 100 db tablettát tartalmazó buborékcsomagolásban és dobozban kerülnek forgalomba.

Nem feltétlenül mindegyik kiszerelés kerül kereskedelmi forgalomba.
A forgalomba hozatali engedély jogosultja

TAD Pharma GmbH

Heinz-Lohmann-Straße 5

27472 Cuxhaven

Németország
Gyártó 
KRKA, d.d., Novo mesto, Šmarješka cesta 6, 8501 Novo mesto, Szlovénia
Ezt a gyógyszert az Európai Gazdasági Térség tagállamaiban az alábbi neveken engedélyezték:

Bulgária
Co-Prenessa
Észtország
Co-Prenessa

Lettország
Co-Perineva

Litvánia
Co-Perineva

Magyarország
Co-Perineva

Románia
Co-Perineva

Szlovákia
Co-Perineva

Szlovénia
Percombi

OGYI-T-21362/10
14×
OGYI-T-21362/11
20×
OGYI-T-21362/12
28×
OGYI-T-21362/13
30×
OGYI-T-21362/14
50×
OGYI-T-21362/15
56×
OGYI-T-21362/16
60×
OGYI-T-21362/17
90×
OGYI-T-21362/18
100×
A betegtájékoztató legutóbbi felülvizsgálatának dátuma: 2024. július

